በህገ-ወጥ መንገድ ከሀገር ሊወጣ የነበረና ግምቱ 60 ሚሊዮን ብር የሆነ የውጭ ሀገራት ገንዘብና ወርቅ ተያዘ
በህገ-ወጥ መንገድ ከሀገር ሊወጣ የነበረና ግምቱ 60 ሚሊዮን ብር የሚሆን የውጭ ሀገራት ገንዘብና ወርቅ ተያዘ፡፡በትላንትናው ዕለት ከሌሊቱ 10 እስከ 11 ሰዓት ባለው ጊዜ ሰባት ኪሎ ግራም ወርቅና የተለያዩ የዉጪ አገር ገንዘብ ከአራት ተጠርጣሪ ኮንትሮባንዲስቶች ጋር በቶጎ ጫሌ ኬላ በጉምሩክ ሰራተኞች ቁጥጥር ስር መዋሉን የጉምሩክ ኮሚሽን ኮሚሽነር አቶ ዳበሌ ቀቤታ ለጋዜጠኞች በሠጡት መግለጫ አስታውቀዋል፡፡ኮሚሽነሩ በመግለጫቸው 1 ሚሊየን 527 ሺህ 714 የአሜሪካ ዶላርን፣ 8 ሺህ 280 ዩሮ፣ 31 ሺህ 990 ፓውንድ ፣ 25 ሺህ 665 የካናዳ ዶላር ፣ 8 ሺህ 880 የአውስትራሊያ ዶላር እና 1 ሺህ 393 የኩዬት ዲናር እና 690 የስዊስ ፍራንክ በቶጎ ጫሌ በቁጥጥር ሥር መዋሉን ተናግረዋል፡፡በተጨማሪም 80 ሺህ 870 ኖርዌይ ክሮውን፣ 4 ሺህ 810 የኳታር ሪያል፣ 72 ሺህ 715 የተባበሩት አረብ ኢምሬትስ ድርሃም፣ 904 የባህሬን ሪያል፣ 734 ሺህ 88 ሱፉ ሪያል፣ 4 ኦማን ሪያል እና 7 ኪሎ ግራም ወርቅ መያዛቸውን ገልጸዋል።በህብረተሰቡና በጉምሩክ ሠራተኞች ክትትል ተጠርጣሪዎቹ በቁጥጥር ስር መዋሉን የተናገሩት ኮሚሽነሩ ግለሰቦቹ ወደ አዲስ አበባ እየመጡ መሆናቸውን ገልጸዋል፡፡ህብረተሰቡ ላደረገው ትብብር ምስጋናቸውን ያቀረቡት አቶ ዳባሌ ህብረተሰቡ ከመንግስት ጋር ከተባበረ ማንኛውም ሰው ወንጀል ሰርቶ ከህግ ማምለጥ እንደማይችል አመላካች ነው ብለዋል፡፡ኮሚሽኑ መሰል የወንጀል ሥራዎች ላይ ቁጥጥሩን አጠናክሮ እንደሚቀጥልም አክሏል፡፡